ร้านค้าเงินอย่าเสี่ยงเก็งกำไร
สมาคมแลกเปลี่ยนเงินตราต่างประเทศเตือนร้านค้า รับมือหากอังฤกษพ้นอียู อย่าเสี่ยงเก็งกำไรค่าเงิน
23 มิ.ย. 2559

สมาคมแลกเปลี่ยนเงินตราต่างประเทศเตือนร้านค้า รับมือหากอังฤกษพ้นอียู อย่าเสี่ยงเก็งกำไรค่าเงิน
น.ส.ชนาพร พูนทรัพย์หิรัญ นายกสมาคมแลกเปลี่ยนเงินตราต่างประเทศ เปิดเผยว่า ได้มีการส่งสัญญาณเตือนให้ร้านค้าแลกเปลี่ยนเงินระมัดระวัง และแนะนำไม่ให้มีการเก็งกำไรค่าเงิน ในช่วงที่อังกฤษจะมีการลงประชามติว่าจะออกจากสหภาพยุโรป (อียู) หรือไม่ (Brexit)วันที่ 23 มิ.ย.นี้ เนื่องจากมีความเสี่ยงสูง โดยเฉพาะหากอังกฤษออกจากอียูจริงจะมีผลกระทบตามมา ทั้งด้านการค้าและการลงทุน รวมถึงสะท้อนถึงทิศทางค่าเงินด้วย 
“ในช่วงที่ผ่านมา ค่าเงินปอนด์และเงินอียูยังไม่ผันผวนมาก และร้านแลกเปลี่ยนเงินส่วนใหญ่จะซื้อขายแลกเปลี่ยนเงินทันที ไม่เก็บสต๊อกเงินสกุลตราต่างประเทศไว้ เพื่อลดความเสี่ยงและผลกระทบการขาดทุนจากการค่าเงินที่อาจจะผันผวน” น.ส.ชนาพร กล่าว
อย่างไรก็ตาม สถานการณ์การแลกเปลี่ยนเงินตราต่างประเทศในช่วงนี้ไม่คึกคัก เพราะช่วงโลว์ซีซั่นและมีการแข่งขันฟุตบอลยูโร ทำให้นักท่องเที่ยวลดลง เพราะติดดูฟุตบอลที่บ้านมากกว่า
น.ส.ชนาพร กล่าวว่า สมาคมเตรียมจัดอบรม “ระเบียบการปฏิบัติเกี่ยวกับการแลกเปลี่ยนเงินตราต่างประเทศ และบทสรุปภาษีเล่มเดียว” วันที่ 2 ก.ค.นี้ ที่โรงแรมรอยัล ภูเก็ต ซิตี้ จ.ภูเก็ต ผู้สนใจสอบถาม Email : [email protected] หรือ โทร.02-238-1088 เพื่อเตรียมความพร้อมสมาชิกร้านรับแลกเปลี่ยนเงินให้เข้าใจกฎระเบียบต่างๆ โดยเฉพาะกฎหมายการฟอกเงิน